གདངས། །མཐིང་དབྱིངས་ཁྱབ་ཆེ་འོད་ལྔ་ལྡན། །ཟླུམ་སྐོར་ཐིག་ལེ་
མུ་ཁྱུད་ཅན། །རིག་གདངས་ལུག་རྒྱུད་ཤེལ་ཕྲེང་ལྟར། །སྣང་བའི་གནད་དང་མ་བྲལ་ན། །དབྱིངས་གྱི་རྭ་བར་ལུག་རྒྱུད་ཆུད། །སེམས་
གནད་ཁྲེགས་ཆོད་ཅོག་གཞག་དང་། །འོད་གསལ་མཐོང་བ་མངོན་སུམ་པའི། །ཤེས་རབ་རང་བྱུང་སྒྲོན་མ་དེས། །སྐུ་གསུམ་ངང་གིས་སློང་པར་ནུས། །ཞེས་དེ་ལྟར་གནད་བཞི་གཅུན་པས། དང་པོ་ཕྱིའི་ནམ་མཁས་རྐྱེན་བྱས་པས། སྔོ་རུབ་ཙམ་ལས་མི་འཆར། གོམས་ནས་
འོད་ལྔའི་ཐིག་ཟླུམ་གྱི་དབུས་ན་ཕྱིའི་ནམ་མཁའ་གཡའ་དག་པ་ལས་
ཀྱང་ཤིན་ཏུ་སྔོ་བའི་རྣམ་པ་དང་། འགའ་ཞིག་ལ་རྫི་མ་གཉིས་ཀྱིས་
རྐྱེན་བྱས་པས་མཐའ་འཇས་འཁྱུད་པ་ཡི་གེ་ན་རོ་ལྟ་བུ་དང་། རྒྱ་ཆེ་
བར་སྣང་བ་མཐིང་ག་ཁྱབ་པ་ཆེན་པོ་རྣམས་སུ་སྣང་བ་ནི་དག་པ་དབྱིངས་
ཀྱི་སྒྲོན་མ་ཞེས་བྱའོ། །དེའི་ནང་དུ་ཐིག་ལེ་ཟླུམ་པོ་ཆུ་འཁྱིལ་བའི་
དབུས་སུ་རྡོ་བརྒྱབ་པའི་རི་མོ་ལྟར་ཕྱི་ནང་རིམ་ཅན་དུ་མ་སྣང་བ་ནི་
ཐིག་ལེ་སྟོང་པའི་སྒྲོན་མ་ཞེས་བྱའོ། །ཐིག་ལེ་ཤེལ་དཀར་གྱི་ཕྲེང་བ་
མཁའ་ལ་བསྣར་བ་ལྟ་བུའམ་རྟ་རྔའི་ཉག་མ་མང་པོ་ཡར་མར་དུ་
བཀུག་པ་ལྟ་བུའི་བར་མཚམས་སུ་ཐིག་ཕྲན་མང་པོས་བརྒྱན་པ་གཡོ་
འཁྱོག་མི་སྡོད་པའི་བདག་ཉིད་ཅན་དུ་མ་སྣང་བ་ནི་རིག་གདངས་རྡོ་
རྗེ་ལུ་གུ་རྒྱུད་ཅེས་བྱའོ། །རྣལ་འབྱོར་པའི་སོ་སོར་རང་རིག་གིས་རྟོགས་པར་བྱ་བ་སྟོང་གསལ་མཐའ་དབུས་དང་བྲལ་བ་བསམ་བརྗོད་ལས་འདས་པའི་ཡེ་ཤེས་འགག་མེད་དུ་ཤར་བ་ནི་ཤེས་རབ་རང་བྱུང་གི་སྒྲོན་མ་ཞེས་བྱའོ། །དེ་ལྟར་མ་ཤར་ཡང་སྒྲོན་མའི་དབྱེ་བ་སོ་སོར་ངེས་ཤིང་ལྷག་མཐོང་གི་རྩལ་མི་འདྲ་བ་སྣ་ཚོགས་འཆར་བའང་ཤེས་རབ་རང་བྱུང་གི་སྒྲོན་མ་ཡིན་ནོ། །
དེ་ལྟ་བུའི་འཇའ་འོད་ཐིག་ལེ་སྣང་ན་དེ་རྣམས་ཀྱང་ཕྱི་རོལ་ན་ཡོད་
པའམ། དབང་པོ་འཁྲུལ་རྒྱུས་བསླད་པའི་སྣང་བ་ལྟར་མིན་པར།
སྙིང་ཙིཏྟ་ཤའི་སྒྲོན་མའི་དབུས་ན་གནས་ལུགས་རང་བྱུང་གི་ཡེ་ཤེས་
ངོ་བོ་སྟོང་པ་རང་བཞིན་གསལ་བ་ཐུགས་རྗེ་ཀུན་ཁྱབ་ཀྱི་བདག་ཉིད་
དུ་བཞུགས་པའི་གདངས་རྩལ། སྙིང་དང་མིག་འབྲེལ་བའི་རྩ་ཀ་ཏི་
ཤེལ་གྱི་སྦུ་གུ་ཅན་ལས་བརྒྱུད་དེ་སྒྲོམ་ནང་གི་མར་མེའི་འོད་ཕྱིར་
མངོན་པ་བཞིན་མིག་གི་འོད་རྩ་རྒྱང་ཞགས་ཆུའི་སྒྲོན་མའི་ཡུལ་དུ་
སྣང་བ་ཡིན་ནོ། །རང་བྱུང་གི་ཡེ་ཤེས་དེའང་འཇའ་དང་འོད་ཀྱི་རྣམ་
པར་རྟག་བདེན་དུ་ཡོད་པ་གཏན་ནས་མིན་པར། ཤེལ་རྡོ་འཇའ་ལྡན་
ཉི་མ་དང་མ་འཕྲད་སྐབས་འཇའ་འདི་ན་ཡོད་དང་ཚད་འདི་ཙམ་ཞེས་
རྙེད་དུ་མེད་ཀྱང་། ཉི་ཟེར་དང་འཕྲད་ཚེ་ཤེལ་རྡོ་ངོ་བོ་གཞན་དུ་མ་
གྱུར་བཞིན་དུ་འཇའ་ཚོན་སྣ་ཚོགས་མཐོང་བ་ལྟར། རང་སེམས་ཡེ་ནས་སྐྱེ་མེད་དུ་གནས་པའི་རྩལ་ལྷུན་གྲུབ་ཀྱི་སྣང་ཆ་དཔག་ཏུ་མེད་པ་
ཤར་ཡང་གཞི་དབྱིངས་ལས་ཅུང་ཟད་ཀྱང་གཡོས་མ་མྱོང་བ་ཡིན་ནོ། །
དེ་ལྟར་སྣང་བ་རང་བཞིན་གསལ་བའི་ཆ་དང་། སྔར་ཁྲེགས་ཆོད་ཀྱི་
སྐབས་སུ་བཤད་པའི་ཀ་དག་ཆོས་སྐུའི་རིག་པ་གཉིས་ཡེ་ནས་དབྱེར་
མེད་པའི་བདག་ཉིད་ལ་ཐོས་བསམ་གྱི་གོ་བ་ཙམ་མིན་པར་ཉམས་
མྱོང་གི་སྟོབས་ཀྱིས་ངེས་པ་གཏིང་ཚུགས་པ་སྐྱེས་པ་ནི་ལམ་འདིའི་
མིག་དང་སྲོག་ལྟ་བུ་ཡིན་ནོ། །དེ་འདྲའི་ལམ་དེ་ཉམས་སུ་ལེན་དུས་
རིག་གདངས་ཀྱི་རྗེས་སུ་མིག་མི་འགྲོ་བར་དབྱིངས་ཐིག་གི་ར་བ་ལ་
གཏད་པས་སླར་རིག་གདངས་དེར་འཆར་ཡོང་བ་ལ་མིག་གཏད་ནས་
དབྱིངས་ཀྱི་ར་བར་ལུག་རྒྱུད་བཅུག་ལ་དབང་ཤེས་རྣམས་དབྱིངས་
དང་རིག་པའི་ཀློང་དུ་ཐིམ་སོང་བ་ལྟར་གཏད་ལ། འཇའ་ཐིག་རི་མོའི་
སྤུ་རིས་ལ་དཔྱོད་པ་སོགས་ཀུན་རྟོག་གི་རྒྱུ་བ་མཐའ་དག་ཆམ་གྱིས་
བསྐྱུར་ནས། གང་སྣང་རིག་པའི་རང་སྣང་ཙམ་དུ་ཤེས་པའི་ངང་
ནས་ཁྲེགས་ཆོད་ཅོག་གཞག་གི་ལྟ་བའི་ངར་བསྐྱེད་ལ་རྒྱུན་བསྐྱང་བར་
བྱའོ། །
ཆོས་ཉིད་བར་དོའི་ཉམས་ལེན་ཡང་འདི་ཁོ་ན་སྟེ། སྣང་བ་གང་ཤར་
རང་སྣང་དུ་ཤེས་པ་ནི་མ་པང་དུ་བུ་འཇུག་པ་ལྟ་བུའི་གདམས་ངག་གོ །
ཅོག་གཞག་གི་ངང་དུ་འཇོག་པ་ནི་མི་འགྱུར་བ་གསེར་གྱི་ཐུར་མ་འདྲེན་
པ་ལྟ་བུའི་གདམས་ངག་གོ །འཁྲུལ་རྟོག་དབྱིངས་སུ་བསྟིམ་པ་ནི་
དཔག་ཆེན་གྱིས་མདའ་འཕངས་པ་ལྟ་བུའི་གདམས་ངག་ཡིན་ལ།
དེས་ན་ཆོས་ཉིད་བར་དོའི་གདམས་ཁྲིད་ཤིན་ཏུ་མང་པོ་ཡོད་ཀྱང་
ཉམས་ལེན་དངོས་ནི་ཚིག་གསུམ་པོ་འདིར་མ་འདུས་པ་མེད་པས་སྙིང་
གི་ཐིག་ལེར་སྟིམས་ཤིག་གུ་ཧྱཿ
དེ་ལྟར་གོམས་ཚེ་དཀར་ལང་ལོང་ལས་ཐིག་ལེ་མ་མཐོང་ན་མིག་གཉིས་
མཉམ་པར་ཐད་དྲང་དུ་བལྟའོ། །དབྱིངས་མ་མཐོང་ན་ཉི་མའི་དྲུང་ནས་
ཟུར་ལ་བལྟས་ཏེ་ཁད་ཀྱིས་དྲང་ལ་བལྟའོ། དེ་ནས་མཐིང་ཤས་ཆེ་ན་དབུས་སུ་དྲིལ་བ་དང་། དཀར་ཤས་ཆེ་ན་གཡས་སུ་བཟློག་པ་དང་།
སེར་ཤས་ཆེ་ན་གྱེན་ལ་བཟློག་པ་དང་། དམར་ཤས་ཆེ་ན་ཐུར་དུ་
དབབ་པ་དང་། ལྗང་ཤས་ཆེ་ན་གཡོན་དུ་བཟློག་པ་དང་། ལྔ་ལྡན་
སྙོམས་པར་གསལ་ན་གཟིགས་སྟངས་གང་ཡིན་ལས་མི་འགྱུར་བ་
གནད་དོ། །སྔ་དྲོ་ཕལ་ཆེར་ཤར་ཕྱོགས་སུ་དཀར་པོ་མ་བྱུང་གི་བར་
གཏད་ལ། དེ་ནས་སྣང་བ་དེ་ལྷོར་ཁྲིད་ནས་དར་ཅིག་བཞག་ཅིང་།
ཕར་ཕར་ཁྲིད་ནས་ནུབ་ཏུ་འོད་ལྔའི་སྣང་བ་ལ་གཏད་ཅིང་། ཕྱི་འཕྲེད་
ནུབ་ཏུ་གཏད་དུས་ཟ་འོག་རིས་སུ་སྣང་ཡང་དེ་བྱང་དུ་འཁྲིད་པ་ལ་
བསླབ་བོ། །ཅུང་ཟད་ཙམ་ལས་འཁྲིད་མི་ནུས་པར་ཡལ་ན་རྟེན་ལ་
མ་རེག་ཙམ་དུ་ཡུན་རིང་བསླབས་ལ་མཐར་ཇེ་རིང་དུ་འཁྲིད་དོ། །
འདི་སྐབས་སུ་བོག་འདོན་གྱི་མན་ངག་མུན་པའི་རྣལ་འབྱོར་ནི། མུན་
ཁང་ཉིས་རིམ་མམ་སུམ་རིམ་སེང་སྐར་ཅུང་ཟད་ཀྱང་མེད་པའི་ནང་དུ་
སྟན་བདེ་བ་ལ་འདུག་སྟེ་བླ་མའི་རྣལ་འབྱོར་བསྒོམས་རྗེས་དྲང་སྲོང་
ཙོག་པུའི་པུས་མོ་གཉིས་ཀྱི་སྟེང་གྲུ་མོ་བཞག་ནས་མཐེབ་མཛུབ་ཀྱིས་
མིག་གི་མཐའ་གཉིས་ནས་ཅུང་ཟད་མནན་ལ་བལྟས་པས། ཡེ་ཤེས་ཀྱི་གདངས་རྩལ་ཐིག་ལེ་སྟོང་སྒྲོན་དང་། འོད་དང་ཐིག་ཕྲན་རི་མོ་
སོགས་སྟོང་གཟུགས་ཀྱི་རྟགས་སྣང་མུ་མེད་པ་ཤར་དུས་མཐེབ་མཛུབ་
ཀྱི་རྩོལ་བ་ལྷོད་ལ་བལྟས་པས་འོད་དང་ཐིག་ལེ་ལྷ་སྐུ་སོགས་འཆར་
བ་ལ་གཏད་ནས་བསྒོམ། ཡལ་བ་ན་དབུགས་ཐུབ་ཐང་བཟུང་ནས་སྔ་
མ་བཞིན་མནན་པས་ཤར་བ་ལ་བལྟ་ཞིང་བསྒོམ།
དེ་ནས་རྩོལ་མེད་དུ་ཤར་ཚེ་རྡོ་རྗེ་སྐྱིལ་ཀྲུང་རྣམ་སྣང་གི་ཆོས་བདུན་
ལྟར་བྱས་ལ། མིག་གི་གཟིགས་སྟངས་ཐུར་དུ་ཕབ་ལ་བསྒོམ། དེ་
ནས་ཐད་ཀར་དང་གྱེན་ལ་བལྟས་ཏེ་བསྒོམས་པས་འོད་སྣང་སོགས་
སྔར་ལས་རྒྱ་ཆེ་སྟེ། །སངས་རྒྱས་ཀྱི་ཞིང་དང་འགྲོ་དྲུག་གི་སྣང་བ་མུ་
མེད་པ་སྣང་བའི་བར་དུ་བསྒོམ། འདིའི་སྐབས་སུའང་མན་ངག་ནི་
ཉིན་པར་ཐོད་རྒལ་སྒོམ་པ་དང་འདྲའོ། །མུན་ཁྲིད་ལ་བརྟན་པ་ཐོབ་
ཕྱིན་ཆད་ཉིན་པར་ཐོད་རྒལ་དང་། མཚན་མོ་མུན་པའི་རྣལ་འབྱོར་
ཉམས་སུ་བླང་བར་བྱའོ། །དང་པོ་ཉི་ཟླ་མར་མེ་ལ། །རྟེན་བྱས་རྟེན་
མེད་རང་ཤར་ནས། །ཡིད་དཔྱོད་ཤེས་ཉམས་མི་དགོས་པར། །མཐོང་བས་ལམ་གྱི་ཚད་ཟིན་ཅིང་། །ནང་གི་རིག་པ་སྐུ་རུ་སྨིན། །གདོས་
བཅས་ཟང་ཐལ་ནང་དབྱིངས་སུ། །མཐར་ཐུག་དོན་གྱི་སངས་རྒྱས་
འགྲུབ། །ཀུན་རྟོག་བཞོན་པ་རླུང་བཅས་པ། །རྩིས་གདབ་མེད་པར་
གྱི་ནར་བོར། །ཞེས་ཉིན་པར་ཆོས་སྐུའི་རྟེན་ཉི་མ་ལ་མ་རེག་པར་
འཁྲིད། མིག་གིས་མ་བཟོད་ན་སེང་རས་ཀྱིས་བཀབ་ནས་འཁྲིད།
མཚན་མོ་ལོངས་སྐུའི་རྟེན་ཟླ་བའི་དཀྱིལ་དུ་འཁྲིད། རེས་འགའ་སྤྲུལ་
སྐུའི་རྟེན་མར་མེའི་དྲུང་དུ་འཁྲིད། གོམས་ནས་རྟེན་མེད་པར་ཡང་
ཤར་ཞིང་། ཀ་དག་ཁྲེགས་ཆོད་དང་དབྱེར་མེད་ཀྱི་ལྟ་བ་ལ་ཡིད་དཔྱོད་
ཙམ་མིན་པར་ངེས་པ་གཏིང་ཚུགས་པ་འཁྲུངས་ནས་དབྱིངས་ཐིག་
དང་པོར་ཤར་བ་ནས། ཐིག་ལེ་ཉིས་འབྲེལ་དང་སུམ་འབྲེལ་སོགས་
མཐེ་བོང་ཙམ་དང་དབྱིངས་སྣང་གྲུ་གང་ཤར་བ་ཚུན་ཆོད་ནི་ཆོས་ཉིད་
མངོན་སུམ་སྟེ་མདོ་ལམ་ས་དང་པོ་ལས་ཀྱང་སངས་རྒྱས་འཐོབ་པར་
ཉེ་བ་ཡིན་ནོ། །
ཉམས་གོང་འཕེལ་ནི་རིག་པ་སྨིན་ཕྲག་ནས་བྲལ་ཏེ། ད་ལྟ་མིག་གི་ལྟ་
ཕྱོགས་ཁོ་ནར་གཡོ་བར་འགྲོ་བ་ལ་དེ་དུས་མི་གཡོ་བར་གར་གཏད་
ཀྱི་ས་རུ་དལ་བར་འཆར། ཐིག་ལེའི་དབུས་སུ་པད་འདབ་ལྟ་བུ་
འཆར་ཞིང་མེ་ལོང་ཙམ་དང་མཁར་གཞོང་ཙམ་དུ་འཆར་ལ་དབྱིངས་
སྣང་ལུང་བ་ཙམ་དང་། ཡུལ་གྲུ་ཙམ་དང་། གང་དུ་བལྟས་ཚེ་ཁྱབ་
ཅིང་། འོད་ལྔའི་སྣང་བ་རྩིབས་ཤར། གྱེན་འགྲེང་། མདུང་རྩེ།
མཁར་ཐབ། མིག་མང་རིས། མཆོད་རྟེན་དང་། གཞལ་ཡས་ཁང་
སོགས་སྣང་ཉམས་དང་བདེ་གསལ་མི་རྟོག་པའི་ཤེས་ཉམས་འཕེལ་
བ་ཡིན་ནོ། །རིག་པ་ཚད་ཕེབས་ནི་དབྱིངས་ཐིག་དབུས་སུ་ལྷའི་གཙུག་
ཏོར་ནས་སྐུ་ཡོངས་རྫོགས་ཤར་ཏེ། རིམ་གྱིས་སྣང་སྲིད་ཐམས་ཅད་
ལོངས་སྤྱོད་རྫོགས་པའི་རང་བཞིན་དུ་ཤར་ཏེ་མཐར་རང་ལུས་ཀྱང་མི་
སྣང་བར་འོད་ལྔའི་དབུས་ན་སོར་མོ་ཙམ་སྣང་དུས། རྟེན་དེས་འགྲོ་
དོན་མཛད་པར་འདོད་ན་སོར་མོ་ལ་རིག་པ་གཏད་པས་འཕོ་བ་ཆེན་
པོའི་སྐུ་འགྲུབ་ལ། རིག་པ་མ་གཏད་ན་ལས་སྨོན་མཐུན་པའི་གདུལ་
བྱ་སུམ་སྟོང་དང་བཅས་རྡུལ་ཕྲན་དུ་དབྱིངས་སུ་དེངས་པ་ཡིན་ནོ། །
ཆོས་ཉིད་ཟད་པའི་སྣང་བ་ནི། གོམས་པ་མཐར་སོན་ཏེ་འཁྲུལ་སྣང་གི་རྐྱེན་ཟད་པར་སྤངས་ནས་གཡོ་བྱེད་ཀྱི་རླུང་ཡང་འགགས་ཏེ། ཡུལ་
ཅན་གྱི་སྣང་བ་མ་ལུས་པ་ཟད་དེ་ནང་དབྱིངས་གཞོན་ནུ་བུམ་པ་སྐུར་
གཞི་ལས་འཕགས་པའི་གཞི་སྣང་ཟུང་འཇུག་གདོད་མའི་དབྱིངས་སུ་
མངོན་པར་བྱང་ཆུབ་ནས་ཡིད་བཞིན་གྱི་ནོར་བུ་དང་དཔག་བསམ་གྱི་
ཤིང་ལྟར་འགྲོ་བ་སེམས་ཅན་ཐམས་ཅད་ཀྱི་དོན་འབད་མེད་རྟག་ཁྱབ་
ལྷུན་གྲུབ་ཏུ་མཛད་པ་ཡིན་ནོ། །
མི་འགུལ་གསུམ་ལ་གཞི་བཅས་ཏེ། །སྡོད་པ་གསུམ་གྱི་ཚད་ཀྱིས་
བཟུང་། །རྟགས་ནི་ལུས་ངག་ཡིད་ལ་འབྱུང་། །ཐོབ་པ་གསུམ་གྱི་
གཟེར་ཐེབས་སོ། །ཞེས་མཐའ་རྟེན་གྱི་མན་ངག་རྣམས་ལུས་མི་
འགུལ་བ་བཞུགས་སྟངས་གསུམ་ལས་མི་འདའ་བ། མིག་མི་འགུལ་
བ་གཟིགས་སྟངས་གསུམ་ལས་མི་འདའ་བ། རླུང་རིག་མི་འགུལ་བ་
དལ་བུས་བཅོས་བསླད་མེད་པའི་ངང་ལས་མི་ཡེངས་པ་ནི་ལམ་ལ་
གོམས་པ་དང་པོའི་དུས་སུ་འབྱུང་ངོ་། །དེ་ལྟར་གོམས་པའི་བར་དུ།
ཕྱི་སྣང་བ་སྡོད་པས་རྐྱེན་ངན་གྲོགས་སུ་འཆར། ནང་སྒྱུ་ལུས་སྡོད་
པས་འཁྲུལ་བའི་བྱ་བ་དང་བྲལ། གསང་བ་རླུང་སེམས་སྡོད་པས་རྣམ་
རྟོག་སྐྱེ་མི་སྲིད་པའོ། །འདི་དུས་ཚད་རྨི་ལམ་གྱིས་གཟུང་བ། རྟགས་
ལུས་ངག་ཡིད་ལ་འཆར་བ་གཉིས་འབྱུང་སྟེ།
དང་པོ་ནི། ཐོག་མར་རྨི་ལམ་དགེ་བ་ཤ་སྟག་རྨི། བར་དུ་ངོས་ཟིན།
མཐར་དབྱིངས་སུ་ནུབ་པའོ། །གཉིས་པ་ནི། ཆོས་ཉིད་མངོན་སུམ་གྱི་
དུས་ན་ལུས་བཞུགས་སྟངས་ལས་གཡོ་མི་འདོད། །ངག་བརྗོད་པ་ཉུང་།
སེམས་རྩེ་གཅིག་ཏུ་སྡོད། ཉམས་གོང་འཕེལ་དུས། ལུས་གོས་རྒྱན་
སོགས་སྒེག་ཆས་ཀྱི་སྤྲོས་པ་བོར། ངག་ཆེད་འཛིན་མེད་པར་རང་རྡོལ་
དུ་སྨྲ། སེམས་གང་ལའང་མི་གཡོ་བའོ། །ཚད་ཕེབས་ཀྱི་དུས་ལུས་
སྟོབས་ཆེ་ཞིང་གང་ལའང་ཟང་ཐལ་དུ་འགྲོ། ངག་སྙན་ལ་ཡིད་དང་
མཐུན་པར་འགྱུར། སེམས་བྱིང་རྒོད་མེད་པར་འོད་གསལ་ལ་གནས་
པའོ། །ཆོས་ཉིད་ཟད་པའི་དུས་ལུས་གདོས་བཅས་ལས་གྲོལ། ངག་
གཞན་གྱི་རྗེས་སུ་ཟློ་བ་ཙམ་ལས་མེད། སེམས་གདོད་མར་ནུབ་ཏུ་ཉེ་
བའོ། །མཐར་ཕྱི་སྣང་བ་ལ་དབང་ཐོབ་པས་སྣང་རྐྱེན་ཞིང་ཁམས་སུ་
གྲོལ། ནང་སྒྱུ་ལུས་ལ་དབང་ཐོབ་པས་གདོས་བཅས་འོད་དུ་གྲོལ།
གསང་བ་རིག་པ་ལ་དབང་ཐོབ་པས་ཉོན་མོངས་པ་ཡེ་ཤེས་སུ་གྲོལ་
བའོ། །མཛད་བྱང་ནི་ཨ་ཛི་ཏས་སོ། །ཞེས་སོ། །
འདི་དག་རྒྱས་པར་རྒྱ་ཆེ་བ་པཎྜི་ཏའི་ལུགས་བཞིན་བཤད་ན་གཞུང་
ཕྱི་མ་འདིའི་ནང་དུའང་རྫོགས་པ་ཆེན་པོའི་རྒྱུད་ལུང་མན་ངག་མཐའ་
དག་གི་གནད་ཚང་བར་བཤད་ཀྱང་ཆོག་མོད་འདིར་ནི་ཟབ་པ་ཀུ་ས་
ལིའི་ལུགས་ལྟར་བྱས་ཏེ་ཟབ་མོའི་མན་ངག་མཐར་ཐུག་པ་རྣམས་
ལྷག་ལུས་མེད་པར་བཀྲལ་བ་ཡིན་ལ། གཞན་སྤྲོས་པ་ཅན་གྱི་གང་
ཟག་རྗེས་སུ་གཟུང་བའི་ཕྱིར་དུ་བསྐྱེད་རྫོགས་དང་སྒོ་བསྟུན་པའི་མན་
ངག་རྣམས་ནི་བཏང་སྙོམས་སུ་བཞག་གོ །འདིར་རྩ་བ་གཞུང་གསུམ་
བཀོད་པའི་དགོས་པ་ནི་མན་ངག་བློ་ལ་འཛིན་པ་དང་། ཁོ་བོའི་རང་
བཟོ་མིན་པར་ཤེས་པ་དང་། བཀའ་དང་བསྟན་བཅོས་འཛམ་བུ་ཆུ་
གསེར་འདྲ་བ་དུ་མའི་དབུས་ན་ལེགས་བཤད་རྨད་དུ་བྱུང་བ་ཡིད་
བཞིན་ནོར་བུ་དང་འདྲ་བའི་ཆེ་བ་རྟོགས་པའི་ཆེད་དུ་ཡིན་ནོ། །ཐོད་
རྒལ་གྱི་རྣམ་གྲངས་བཤད་པའི་སྐབས་ཏེ་བཞི་པའོ། །
སྨྲས་པ། བརྒྱུད་གསུམ་བླ་མའི་ཞལ་ལུང་མ་ནོར་བ། །ཌཱཀི་བྱེ་བའི་
ཐུགས་བཅུད་དྭངས་མའི་ཆོས། །སྨིན་གྲོལ་གདམས་པའི་དགའ་སྟོན་
དྲི་མེད་འདི། །སྐལ་བཟང་སློབ་ཚོགས་མཉེས་པའི་དཔྱིད་དུ་བསྐྲུན། །
འདིར་འབད་རྣམ་པར་དཀར་བའི་བསོད་ནམས་ཀྱིས། །ཡང་གསང་
འོད་གསལ་རྡོ་རྗེ་རྩེ་མོའི་ལམ། །མ་འབད་འགྲོ་ཀུན་རྒྱུད་ལ་རབ་
ཞུགས་ཏེ། །འཁོར་བའི་རྒྱ་མཚོ་དོང་ནས་སྤྲུག་པར་ཤོག །བདག་ནི་
འདི་ནས་ནམ་མཁའ་ཇི་སྲིད་དུ་། །ཀུན་གཟིགས་མི་ཕམ་རྒྱ་མཚོས་རྗེས་སུ་བཟུང་། །བསླབ་གསུམ་ཆོས་ཀྱི་གཏེར་ལ་དབང་འབྱོར་ཏེ། །
བསྟན་འགྲོའི་དོན་ལ་རྟག་ཏུ་བརྩོན་པར་ཤོག ། ཅེས་པ་ནི་རང་ལོ་བཅུ་དྲུག་
གི་དུས་སུ་རང་ལ་ཉེར་མཁོའི་ཕྱིར་དུ་རྒྱལ་དབང་ཀློང་ཆེན་པ་དང་། ཀུན་མཁྱེན་མི་
ཕམ་པའི་གཞུང་ལ་གཞི་བྱས་ཏེ། མན་ངག་དམར་ཁྲིད་དུ་བཀོད་པ་མི་ལོ་བཅོ་བརྒྱད་
ཀྱི་བར་དུ་གསང་རྒྱ་བྱས་མཐར་རྫོགས་ཆེན་གྱི་ཉམས་ལེན་ལ་གཏིང་ནས་མོས་ཀྱང་།
རྒྱུད་ལུང་གཞན་ལྟ་ཅི་མན་ངག་གནད་འདུས་ཡང་ཐིག་ཡིད་གཞིན་ནོར་བུ་ཙམ་ལའང་
ལྟ་རྟོག་བྱེད་ནུས་ཀྱི་བརྩོན་པ་དང་བྲལ་ཞིང་། ཚིག་དོན་འགྲོལ་བའི་ཤེས་རབ་ཀྱིས་
དབུལ་བའི་གྲོང་སྔགས་ཕལ་བ་འགའི་ཆེད་དུ་དམིགས་ནས་ཕྲི་བསྣན་ཅུང་ཟད་བྱས་
ཏེ་ངག་དབང་བློ་གྲོས་མཚུངས་མེད་པས་རབ་བྱུང་རྒྱལ་པོའི་ཤིང་སྦྲུལ་ཟླ་ཚེས་ལ་
བཀོད་པ་དགེ་ལེགས་འཕེལ། ཉམས་ལེན་བྱེད་ངེས་མ་གཏོགས་གཞན་ལ་སྤེལ་མི་
རུང་ངོ་། །སྡེ་གསུམ་སྲུང་མ་རྒྱ་མཚོས་ཆོས་འདི་ལ་བྱ་ར་གྱིས་ཤིག །ས་མ་ཡཱ། ན་ར་
ཀན། དགེ་ལེགས་འཕེལ།། །།